NÁRODNÁ RADA SLOVENSKEJ REPUBLIKY

**VIII. volebné obdobie**

**Zákon**

z ... 2023,

**ktorým sa** **dopĺňa zákon č. 180/1995 Z. z. o niektorých opatreniach na usporiadanie vlastníctva k pozemkom**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení nálezu Ústavného súdu Slovenskej republiky č. 131/1996 Z. z., zákona č. 80/1998 Z. z., zákona č. 219/2000 Z. z., zákona č. 193/2001 Z. z., zákona č. 419/2002 Z. z., zákona č. 503/2003 Z. z., zákona č. 549/2004 Z. z., nálezu Ústavného súdu Slovenskej republiky č. 537/2006 Z. z., zákona č. 396/2009 Z. z., zákona č. 139/2010 Z. z., zákona č. 241/2012 Z. z., zákona č. 57/2013 Z. z., zákona č. 180/2013 Z. z., zákona č. 34/2014 Z. z., zákona č. 115/2014 Z. z., zákona č. 24/2015 Z. z., zákona č. 122/2015 Z. z., zákona č. 125/2016 Z. z., zákona č. 153/2017 Z. z., zákona č. 110/2018 Z. z., zákona č. 6/2022 Z. z. a zákona č. 257/2022 Z. z. sa dopĺňa takto:

1. Za § 20 sa vkladá § 20a, ktorý znie:

„§ 20a

Osobe, ktorá predloží správcovi pozemkov vo vlastníctve štátu na území bývalého Vojenského obvodu Javorina právoplatné rozhodnutie súdu alebo iného orgánu verejnej moci, ktoré určuje túto osobu alebo jej právneho predchodcu v čase do 1. januára 1953 ako vlastníka pozemku nachádzajúceho sa v katastrálnych územiach alebo v ich častiach tvoriacich bývalý Vojenský obvod Javorina a ktoré nebolo po ukončení reštitúcií v zmysle osobitných predpisov14c) zapísané do katastra nehnuteľností, vzniká po ukončení reštitúcií predkupné právo na pozemky na území bývalého Vojenského obvodu Javorina; osoba môže takéto rozhodnutie predložiť najneskôr do 6 mesiacov po ukončení reštitúcií. Rozhodnutie je možné nahradiť aj iným dokumentom, ktorým osoba hodnoverným spôsobom preukáže predmetné právne skutočnosti týkajúce sa vlastníctva. Predkupné právo má účinky vecného práva, nie je iným právom k pozemkom a zapisuje sa do katastra nehnuteľností na návrh správcu pozemkov. Prílohou k návrhu na zápis predkupného práva je okrem náležitostí podľa osobitného predpisu aj rozhodnutie, ktoré oprávnená osoba predložila správcovi pozemkov. Podrobnejšie vymedzenie rozsahu predkupného práva, ako aj podmienky na jeho zápis upraví všeobecne záväzný právny predpis, ktorý vydá ministerstvo.“.

**Čl. II**

Tento zákon nadobúda účinnosť 1. januára 2024.